Muumio (vuoden 1999 elokuva)

Muumio () on vuonna 1999 ensi-iltansa saanut Stephen Sommersin ohjaama yhdysvaltalainen seikkailuelokuva, jonka pääosissa näyttelivät Brendan Fraser, Rachel Weisz, John Hannah, Arnold Vosloo, 
Jonathan Hyde ja Kevin J. O’Connor. Elokuva on uudelleenfilmatisointi vuoden 1932 elokuvasta, jonka pääosaa näytteli Boris Karloff. Elokuvassa seikkailija ja entinen Ranskan Muukalaislegioonan sotilas Rick O’Connell matkustaa Egyptissä sijaitsevaan kuolleiden kaupunkiin Hamunaptraan arkeologi Evelyn Carnahanin ja tämän veljen Jonathanin kanssa. He herättävät vahingossa ylipappi Imhotepin muumion, ja vapauttavat kirouksen Egyptin ylle.

Kuvaukset alkoivat Marokossa toukokuussa 1998 ja kestivät 17 viikkoa. Industrial Light & Magic vastasi elokuvan visuaalisista efekteistä ja Jerry Goldsmith sävelsi elokuvan musiikin.

Muumio sai ensi-iltansa Yhdysvalloissa 7. toukokuuta 1999 ja Suomessa 16. heinäkuuta 1999. Elokuva tuotti 416 miljoonaa dollaria ja menestymisensä johdosta sille toteutettiin jatko-osat Muumion paluu (2001) ja Muumio: Lohikäärmekeisarin hauta (2008) sekä spin-off -elokuva Skorpionikuningas (2002)''.

Juoni

Elokuvan alussa vuonna 1290 eaa. ylipappi Imhotep ja faaraon rakastajatar Anck-su-namun tappavat faarao Seti I:n. Anck-su-namun tekee itsemurhan, ja Imhotepin on tarkoitus herättää hänet kuolleista. Imhotep vie Anck-su-namunin ruumiin Hamunaptran kaupunkiin, josta faaraon henkivartijat vangitsevat hänet ja hänen pappinsa. Hänet kirotaan ikuiseen elämään ja haudataan elävältä lukitussa sarkofagissa lihaa syövien skarabee-kuoriaisten kanssa. Imhotepin sarkofagi haudattiin Hamunaptraan Anubiksen patsaan alle. 

3 000 vuotta myöhemmin, vuonna 1923, Ranskan muukalaislegioona ja Medjait (kaupungin vartijat ja faaraon henkivartijoiden jälkeläiset) taistelevat keskenään Hamunaptran kaupungin raunioilla. Ainoat legioonalaiset, jotka pelastuvat ovat yhdysvaltalainen Rick O’Connell ja pelkurimainen Beni Gabor. Kolme vuotta myöhemmin kirjastonhoitaja Evelynin veli, Jonathan, löytää Kuolleiden kirjan avaimen ja löytää avaimen sisältä kartan. Jonathan ei ole varma kartan kaupungista, mutta Evelyn yhdistää sen kadonneeseen Hamunaptran kaupunkiin. Evelyn ja hänen veljensä pelastavat kaupungin sijainnin tietävän muukalaislegioonan sotilaan, Rick O’Connellin, hirttäjäisistään. Evelyn kiistelee ennen Rickin pelastamista vankilanjohtajan kanssa hänen vapaudestaan, mutta pian vankilanjohtaja uskoo Evelyniä ja päästää Rick O’Connellin hirrestä. Kuitenkin sillä ehdolla, että yksi neljäsosa saaliista pitäisi luovuttaa vankilanjohtajalle. He aloittavat matkansa laivalla, jossa he tapaavat joukon amerikkalaisia, jotka yrittävät myös löytää kadonnutta kaupunkia. Heidän oppaanaan on Beni Gabor. Matkaa hidastavat jokirosvot, jotka yrittävät saada Hamunaptran kartan ja avaimen, jolla elokuvan edetessä on suuri merkitys.

Perillä kadonneessa kaupungissa he aloittavat kaivaukset. Amerikkalaiset yrittävät Anubisin patsaan juurelta ja Carnahanit O’Connellin ja vankilanjohtajan kanssa sen alapuolelta.

Amerikkalaiset löytävät Anubiksen patsaan juuresta jonkinlaisen arkun, jonka avaamalla he saavat päällensä kirouksen. Arkusta löytyy musta Kuolleiden kirja, jonka Evelyn varastaa amerikkalaisilta, ja jota lukemalla hän vahingossa herättää ylipappi Imhotepin henkiin.

Herätessään Imhotep tuo mukanaan Egyptin kymmenen vitsausta. O’Connell yrittää tappaa Imhotepin, kuitenkin epäonnistuen, koska hän on kuolematon. He palaavat Kairoon, jonne Imhotep seuraa heitä, apurinaan Beni. Imhotep haluaa Kuolleiden kirjan ja Evelynin herättääkseen Anck-su-namun henkiin. Evelyn keksii keinon tappaa Imhotep. Tarvitaan vain Kultainen kirja, joka löytyy Horuksen patsaan alta.

Jonkin ajan kuluttua Imhotep sopii Evelynin, Rickin, Jonathanin, Ardethin ja kirjastonhoitajan kanssa, että mikäli hän saa Evelynin, hän säästää muut. Imhotep kuitenkin pettää lupauksensa, nappaa Evelynin ja yrittää tappaa muut. Rick, Jonathan ja Ardeth lähtevät Imhotepin perään Hamunaptraan. He löytävät faaraon aarteen, mutta Imhotepin papit hyökkäävät heidän kimppuunsa. Lopulta he löytävät Horuksen patsaan ja kultaisen Amun-Ran kirjan. Imhotep kahlitsee Evelynin kivilaatan päälle Anck-su-namunin muumion vierelle, ja lukee mustasta Kuolleiden kirjasta loitsua, jonka on tarkoitus siirtää Anck-su-namunin henki pois manalasta. O'Connell hyökkää Imhotepin pappien kimppuun kesken seremonian ja katkaisee Evelynin kahleet. Jonathan löytää Horuksen patsaan alta Amun-Ran kultaisen kirjan, ja lukee loitsun, joka herättää vahingossa henkiin valtavia fyysisiä voimia omaavia muumiosotureita. O'Connellin taistellessa muumioita vastaan Jonathan yrittää löytää loitsun, joka pystyisi auttamaan tilanteessa. O'Connell ja Jonathan saavat käsiinsä kirjan avaimen, ja Imhotep käy O'Connellin kimppuun. Evelyn lukee kultaisessa kirjassa olevan loitsun, joka riistää Imhotepin kuolemattomuuden ja muuttaa tämän kuolevaiseksi. Lopulta O’Connell surmaa hänet miekalla. Rick, Evelyn ja Jonathan pakenevat romahtavasta kaupungista, ja Hamunaptra tuhoutuu lopullisesti. Beni jää kuitenkin valtavien kultasäkkien hidastamana jälkeen muista, ja hän jää loukkuun Hamunaptran sulkeutuvien seinien ja ovien taakse. Lopulta skarabee-kuoriaiset syövät Benin.

Rooleissa

 Lähteet 

Luokka:Vuoden 1999 yhdysvaltalaiset elokuvat
Luokka:Muumio-elokuvat
Luokka:Stephen Sommersin ohjaamat elokuvat
Luokka:Yhdysvaltalaiset uudelleenfilmatisoinnit
Luokka:Yhdysvaltalaiset seikkailuelokuvat